OBH 5172/2001.
Az állampolgári jogok országgyűlési biztosa általános helyettesének jelentése
Ügyintézők: dr. Pásztor Imre
dr. Somosi György

Az eljárás előzménye
	A hozzátartozói panasz alapján lefolytatott vizsgálat a tapolcai kiképző központ laktanyájában és hivatalból lefolytatott vizsgálat a szabadszállási kiképző központ laktanyájában. Mindkét vizsgálatról jelentés készült, amelyekben két-két visszásság megállapítására került sor, amelyek alapján ajánlásokat tettem a honvédelmi miniszternek.

A vizsgálat megindulása
	A haderő reformmal kapcsolatos sajtóértesülések és a két korábbi vizsgálat tapasztalatai alapján szükségesnek tartottam a harmadik, az MH Savaria Kiképző Központ szombathelyi laktanyájában is a helyszíni vizsgálatot. Amennyiben a három vizsgálat olyan megállapításokra ad lehetőséget, amelyek általánosíthatók és közvetlen gyakorlati hasznuk lehet, azok összesítését tervezem.

Az érintett alkotmányos jogok és a vizsgálat jogszabályi háttere
•	Az Alkotmány 18. §-a, az egészséges környezethez való jogról és 
a 70/D. § (1) bekezdése, a lehető legmagasabb szintű testi és lelki 
egészséghez való jogról.
•	A honvédelemről szóló 1993. évi CX. törvény 56. §-a, a katona alapvető jogairól, és a 92-96. §, a katonai szolgálati kötelezettségről; továbbá a hadköteles katonák szolgálati viszonyáról szóló 1996. évi XLIV. törvény V. fejezete a sorkatonák ellátásáról, valamint a VI. fejezet, a sorkatonák kiképzéséről.

A vizsgálat lefolytatása
	Az általam jóváhagyott vizsgálati terv alapján 2001. szeptember 11-én két munkatársammal, előzetes bejelentés után, felkerestük a Savaria Kiképző Központ szombathelyi laktanyáját, ahol a vizsgálat az alakulat parancsnoka által ismert terv szerint folyt le, azzal az eltéréssel, hogy a szolgálati okból tartósan távollevő parancsnok helyett annak helyettese adott részletes bevezető tájékoztatót.
	 A tájékoztatón részt vett és kérdéseinkre is válaszolt a logisztikai főnök helyettes, a megbízott személyügyi főnök, a jogi- és igazgatási alosztályvezető, az egészségügyi központ orvos parancsnoka, az elhelyezési főnök, és a sorkatona főbizalmi.
	A tájékoztatók meghallgatása után megtekintettük a vizsgálati tervben megjelölt és a tájékoztató alapján megismert körleteket.

A vizsgálat megállapításai
	A Savaria Kiképző Központ feladatát a MH Hadkiegészítő és Kiképző Parancsnokság alárendeltségében hajtja végre. 
Ez gépesített lövészek kiképzéséből,
híradó- és információvédelmi kiképzésből,
kerekes és lánctalpas gép- és harcjármű vezetők alapképzéséből, és szakbeosztásra történő előkészítéséből áll.

	A kiképző központ laktanyája viszonylag korszerű, 1975-ben épült. Az eltelt 26 év azonban nem múlt el nyomtalanul, ezért már tavaly elkezdték az objektum felújítását. A korszerűtlen és a kivitelezés hibái miatt folyamatosan javításra szoruló lapos tetők nagyobb ráfordítással járó, de végleges megoldást jelentő átépítést igényelnek.
	Az épületek alapterülete 46 000 m2, amelyek így alkalmasak 3240 fő kulturált befogadására. A sorállomány négy épülettömbben kerül elhelyezésre, épületenként 2-2 lépcsőházzal. Lépcsőházanként 3, illetve 4 szint található. Szintenként 18, egyenként 10 fő befogadására alkalmas körlettel. A körletek ellátottsága egységes, a fűtési szezonban az ellenőrzés az időjárás szerint alakul.  
	Ezen felül rendelkeznek 2 tantermi épülettel, összesen 39 tanteremmel, sportcsarnokkal, a hozzá szükséges létesítményekkel; csapatsegélyhellyel; 300 személy befogadására alkalmas Csapat Művelődési Otthonnal, logisztikai blokkal, tiszti és 2 legénységi étkezdével; egyéb technikai munkákra rendszeresített helyiségekkel.
	A rendelkezésre álló kiképzési bázisok, lőterek és gyakorlóterek ugyancsak biztosítják a létszám egyidejű kiképzését.

A szakmai feladatokat a következő állománnyal hajtják végre:

rendszeresítve		meglevő

Tiszt				95				75
Tts.			        170			        152
Szerződéses			68				31
Közalkalmazott		30				29

A sorállomány összetétele:

Tisztes			35				34
Honvéd (alapállomány)	127				254
Kiképzendő			1320				1742

	Jelenleg a sorkatonai szolgálati idő 9 hónap, amely 3 időszakból áll: az első 3 hónapban a bevonulók valamely kiképző központban 180 órás alap- és 120 órás szakfelkészítésben vesznek részt. Ezután kerül sor a kötelék kiképzésre.
 	A bevonulás előtti úgynevezett átmeneti időszakban az állományra hárul:
•	kiképzési bázisok és elhelyezési körletek felkészítése az újonc állomány fogadására;
•	a haditechnikai eszközök felkészítése az elkövetkező időszakra, az évszaknak megfelelő igénybevételre; és
•	a kiképzés okmányrendszerének előállítása, valamint a teljes kiképzőállomány felkészítése az alapkiképzést megelőző módszertani foglalkozások keretében.
Mindezt - közvetlenül a bevonulás előtt - szemlebizottság ellenőrzi.

	Bevonulás napján (általában keddi napon) az adategyeztetést követően megtörténik a katonák átvétele, majd elvégzik az orvosi vizsgálatot, a fényképezést és kiosztják a felszerelést. Ezt követi az ünnepélyes katonai eskü. (A legutóbbi bevonulás négy hete volt, tehát már megkezdődött az újoncok kiképzése.) 
	A következő két napban az újoncok megkapják az alaptájékoztatókat, megtörténik a szociális felmérés és az alegység bizalmi megválasztása, majd technikai bemutatókra került sor. Az első hét végén a teljes állomány eltávozást kap. 
	A tényleges kiképzés a következő hétfőn, az alapkiképzés ünnepélyes beindításával kezdődik. (Az egyes kiképző zászlóaljak további tevékenységét a melléklet részletesen tartalmazza.)
	A kiképző központ személyi állományának, az alaprendeltetésből adódó feladatokon kívül - szükség esetén - részt kell vennie elemi csapás vagy más katasztrófa okozta károk elhárításában. (A legutóbbi tiszai árvíz idején 470 katona vett részt Vásárosnamény térségében a védekezési munkálatokban.)
 	A kiképző központ vezetőinek és állományának jó a kapcsolata a város vezetőivel és lakosságával. Hasonló jó kapcsolatot építettek ki a Szlovén III. Operatív Parancsnoksággal és folyik a 19. Osztrák Vadász Zászlóaljjal is az együttműködés.
	A kiképző központ személyi állománya egészségügyi ellátásának helyzete alapvetően megnyugtató, de több hiányosságot is tapasztaltunk.
	Az egészségügyi központ feladata: az eü. alapellátás színvonalának megőrzése, és személyi állomány kötelező szűrővizsgálata és a közegészségügyi járványügyi helyzet megszilárdítása.
	Ezen belül az igényjogosult 2000-2500 fős állomány járó beteg-, munka-, élelmezés-, ás település egészségügyi ellátása, valamint a kiképzések és egyéb az elöljáró által elrendelt feladatok egészségügyi biztosítása.
	Ezeknek a feladatoknak a jelen állomány csak nagy megterhelés árán felel meg. Három helyett csak egy orvos van, és ezt csak részben pótolja, hogy egy helyett három felcser dolgozik az egészségügyi központban, akiknek azonban három helyett csak két szerződéses eü. katona segít. Az egészségügyi ellátást központi orvosvezényléssel javítják, az MH Központi Kórházából, de segít a jóhírű megyei kórház is. Nemrég kapott az alakulat pszichológust.
	A betegszállítás korszerű mentővel történik.
	Az egészségügyi ellátás tárgyi feltételei az utóbbi időben jelentősen nem változtak. Az Egészségügyi Központ felújításra szorul, a nyílászárók öregek, gyakori a beázás. A felújítás azonban helyi erőből nem megoldható. A laktanya épületeinek állagánál tapasztalt beázásos és egyéb eredetű rongálódások az egészségügyi körletre és kihatással vannak. Két betegszoba a mennyezetről több négyzetméteren levált vakolat miatt nem  használható.
	Az alakulat jogi és igazgatási tevékenysége a hatályos jogszabályok és belső rendelkezések keretei között folyik. Ebben az évben is több alkalommal került sor katonai ügyészségi ellenőrzésre, valamint a HM Jogi Főosztálya és a HVK Jogi Osztálya által végrehajtott vizsgálatokra.
	Egyértelműen megállapítható, hogy a viszonylag nem súlyos és nem nagy számú normasértés nem veszélyezteti a kiképző központ rendeltetésszerű működését.
	Az elkövetett bűncselekmények fele-fele arányban közönséges, illetve katonai vétségek voltak. A katonai bűncselekményeknek több mint fele önkényes eltávozás  volt, amelyeket a sorkatonák többnyire azzal követtek el, hogy eltávozásról nem tértek vissza időben.
	Jelentős energiát fordítanak a bűnmegelőzésre, többek között a szabadidő hasznos és kultúrált eltöltésének megszervezésével. Ebben a munkában részt vesznek az alegység bizalmik és a főbizalmi is. Igyekeznek megelőzni a kiszemelt újoncok zaklatását, a pszichikai megterhelés feloldásával is.
	Mindezeket a megállapításokat a parancsnokhelyettesi tájékoztatóhoz mellékelt, demonstrációs táblázatokat és képeket is tartalmazó anyag alapján biztonsággal tehettük meg. Ezért köszönettel tartozunk a Savaria Kiképző központ parancsnokának és felelős tisztséget betöltő beosztottainak.
	A helyszíni vizsgálat és a kapott tájékoztató, valamint a megismert dokumentumok alapján megállapítható, hogy a MH Savaria Kiképző Központjának parancsnoksága és személyi állománya jó értékelés mellett látja el megterhelő faladatait.
	Az elhelyezésre szolgáló objektum épületei viszonylag nem régiek, de a folyamatos karbantartás immár nem elegendő, alaposabb felújításra van szükség.
	Hasonló a helyzet a személyi állomány összetételével. A speciális kiképzési feladatok elvégzéséhez szükséges létszám folyamatosan hiányos, ami sajnálatos módon éppen az egészségügyi ellátásra érvényes leginkább. 
	Mindezek alapján a következő alkotmányos jogokat sértő visszásságokat állapítottam meg:
	1.  A MH Savaria Kiképző Központ szombathelyi laktanyájának elhasználódott épületeit, különösen azok tetőszigetelését folyamatosan javítják, de a felújítás halogatása veszélyezteti az egészséges környezethez való jogot (Alkotmány 18. §).
	2. Az a tény, hogy az egészségügyi szolgálat állományában folyamatosan orvoshiány van és a kisegítők létszáma is hiányos, veszélyezteti a legmagasabb szintű testi és lelki egészséghez való jog érvényesülését (Alkotmány 70/D. § (1) bekezdése).
	 Ezért az 1993. évi LIX. törvény 20. § (1) bekezdése alapján a honvédelmi miniszternek a következő ajánlásokat teszem:
	1. Vizsgálja meg annak lehetőségét, hogy miként lehet azt a visszásságot felszámolni, hogy a folyamatos - de rövid hatású - javítások helyett mielőbb sor kerüljön a laktanya épületei tetőszerkezetének teljes felújítására. A tetemes költséggel járó munka azért nem halogatható, mert fenntartja az alkotmányos jogot sértő visszásságot, ugyanakkor később még nagyobb volumenű munkát kell elvégezni, még nagyobb költséggel.
	2. Az állománytáblában biztosított orvosi helyek száma, a személyi állomány létszámához és összetételéhez képest önmagában sem látszik elegendőnek, különös tekintettel arra, hogy 2002. január 1-jétől gyakrabban kerül sor bevonulásra, ezáltal az egészségügyi személyzet megterhelése is megnövekszik. Ezért haladéktalanul biztosítani kell az orvosi helyek állandó feltöltését. Ehhez képest kell felülvizsgálni a középszintű egészségügyi szakdolgozók állománytábláját is.
 	Ajánlásaimmal összefüggésben utalok a közelmúltban megküldött két jelentés ajánlásaira, amelyeket a tapolcai, illetve a szabadszállási kiképző központban tartott vizsgálatom eredményeként tettem.

Budapest, 2001. október

Takács Albert